b'\n_START_ARTICLE_\nAnton Kalc\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je kon\xc4\x8dal na Op\xc4\x8dinah in nato obiskoval Zavod svetega Stanislava v \xc5\xa0entvidu pri Ljubljani, ki pa ga zaradi zdravstvenih razlogov ni kon\xc4\x8dal. Vrnil se je v Trst, kjer se je kot precizni mehanik zaposlil pri podjetju Singer in ostal tu do upokojitve. Kalc se je \xc5\xbee kot mladeni\xc4\x8d vklju\xc4\x8deval v narodno-prosvetno delo. Leta 1923 je bil soustanovitelj mladinskega dru\xc5\xa1tva Prosveta na Op\xc4\x8dinah. Nastopal je na raznih prireditvah in v najrazli\xc4\x8dnej\xc5\xa1ih vlogah. V \xc4\x8dasu najhuj\xc5\xa1ega fa\xc5\xa1isti\xc4\x8dnega nasilja je podpiral prizadevanja \xc4\x8dlanov organizacije TIGR. Kot zaveden Slovenec je prestal najrazli\xc4\x8dnej\xc5\xa1a mu\xc4\x8denja in bil leta 1941 obsojen zaradi\xc2\xa0\xc2\xbbprevratni\xc5\xa1kega delovanja in propagande\xc2\xab. Bil je zaprt in nato pregnan v Istono Marino (Abruci), kjer je v tabori\xc5\xa1\xc4\x8du do\xc4\x8dakal italijansko kapitulacijo in prihod zahodnih zaveznikov. Priklju\xc4\x8dil se je zavezni\xc5\xa1ki vojski, ter kot \xc4\x8dastnik slu\xc5\xbeil na jugoslovanski ladji, ki je delovala v okviru britanske vojne mornarice. Po osvoboditvi je \xc5\xa1e nekaj mesecev kot prostovoljec plul na minolovcu, ki je \xc4\x8distil Jadransko morje. Po povratku na Op\xc4\x8dine se je vklju\xc4\x8dil v prosvetno \xc5\xbeivljenje na Tr\xc5\xbea\xc5\xa1kem. Vse do smrti je bil aktiven v Prosvetnem dru\xc5\xa1tvu Tabor na Op\xc4\x8dinah, organiziral je izlete in druge dru\xc5\xa1tvene dejavnosti. Kot amaterski dramski igralec pa je honorarno sodeloval z dramskim gledali\xc5\xa1\xc4\x8dem Slovencev v Trstu.'